KOHILA VALLAVALITSUS
KORRALDUS

Kohila
28. august 2007 nr 521

Detailplaneeringu algatamine ja 
lähteseisukohtade kinnitamine

Võttes aluseks Planeerimisseaduse 10 lg 5 

KOHILA VALLAVALITSUS
Annab  K O R R A L D U S E:

1.	Algatada Hageri alevikus, Hageri-Kodila tee äärse kvartali detailplaneeringu  koostamine. Planeeringuala suurus on 3,3 ha. Valla üldplaneeringuga määratletud kultuurimälestiste kaitsetsoonis paiknevale väikeelamute maale on kavas planeerida eramukrundid. Planeeringu algatamist taotleb MTÜ Hageri kodu.
2.	Kinnitada Hageri alevikus, Hageri Kodila tee äärsele kvartali detailplaneeringu lähteseisukohad nr. 019/07 vastavalt lisale.
3.	Korraldus teha arhitektil teatavaks taotluse esitanud isikule.
4.	Käesolevat korraldust on võimalik vaidlustada 30 päeva jooksul korralduse teatavakstegemisest, esitades vaide Kohila Vallavalitsusele haldusmenetluse seaduses sätestatud korras või kaebuse Tallinna Halduskohtusse

Hillar Kalmet
Vallavanem								Ahto Järvela
									Vallasekretär

SELETUSKIRI
korralduse " Detailplaneeringu algatamine " eelnõu juurde

Hageri alevik, Hageri-Kodila tee äärse kvartali detailplaneering.
Eelnõu koostas vallaarhitekt Rein Ailt.
Detailplaneering algatatakse MTÜ Hageri Kodu taotluse ja eskiisi põhjal 3,3 ha  suuruse, maa-ala kohta. 
Planeeringuala asub Hageri aleviku lõunaservas, Hageri-Kodila teest lääne pool, Hageri kiriku  vahetus läheduses (NB. Muinsuskaitseseadusest tulenevad piirangud).
Planeeringualasse jäävad 3252 m² suurune Mäeküla elamumaa, osa 26248 m² suurusest Hageri Kodu ühiskondlike hoonete maast ja osa 7984 m² suurusest Laamanni elamumaast. 
Maa-alaga külgnevad läänest Kiriku tee (vana külatänav), idast Hageri-Kodila riigitee, loodest Kiriku kinnistu ja põhjast Hageri Kodu ja Laamanni kinnistute planeeringualast välja jäävad osad ning Rohu väikeelamumaa.
Maa-ala sihtotstarve valla üldplaani järgi on väikeelamute maa.
Olemasolevatest kommunikatsioonidest paikneb energiavõrkude alajaam kinnistu serval, veevarustus ja kanalisatsioon on kinnistul olemas; side ja gaasivarustus puuduvad.
Juurdepääs toimub Hageri Kodila teelt ja Kohila–Kernu teele suunduvalt Kiriku teelt.
Planeeringu finantseerimine ja arendus toimub algatamise taotleja vahenditega.
Planeeringu algatamistaotlus ja esialgsed planeerimispõhimõtted on läbi vaadatud ja algatamine heaks kiidetud Kohila Vallavolikogu Keskkonna- ja Maakomisjonis protokoll nr 19 19.06.2007
Lisa: Lähteseisukohad detailplaneeringu koostamiseks nr. 019/07

Lisa		
Kohila Vallavalitsuse 28.08.2007.a   
korraldusele nr. 521

Rapla maakond, Kohila vald, Hageri alevik

HAGERI-KODILA TEE ÄÄRSE KVARTALI DETAILPLANEERING

LÄHTESEISUKOHAD DETAILPLANEERINGU KOOSTAMISEKS 
NR 019/07

I	LÄHTEANDMED

1.1	MTÜ Hageri Kodu taotlus detailplaneeringu algatamiseks.
1.2	Kohila Vallavolikogu Keskkonna- ja Maakomisjoni protokoll nr 19 19.06.2007
1.3	Kohila valla üldplaneering  2006
1.4	Maa-ala plaan M 1:1000.
1.5	Detailplaneeringu lahenduse eskiis
1.6	Omandiõigust tõendavad dokumendid.
1.7	Planeerimisseadus.
1.8	Kohila valla ehitusmäärus (kinnitatud Kohila Vallavolikogu 26. veebruari 2004.a määrusega nr 47 ja muudetud Kohila Vallavolikogu 28. märtsi 2006.a määrusega nr 18).

II	DETAILPLANEERINGU EESMÄRK

2.1	Planeeringu eesmärk on kinnistu jagamine olemasoleva hooldekodu ja planeeritavate eramukruntide vahel ning planeeritud elamuehituskruntidele ehitusõiguse määramine elamute ehitamiseks.

III	OLEMASOLEVA OLUKORRA KIRJELDUS

3.1	Planeeringuga haaratud maa-ala suurus on 3,3 ha. 
3.2	Planeeringuala asub Hageri aleviku lõunaservas, Hageri-Kodila teest lääne pool, Hageri kiriku  vahetus läheduses (NB. Muinsuskaitseseadusest tulenevad piirangud).
3.3	Planeeringualasse jäävad 3252 m² suurune Mäeküla elamumaa, osa 26248 m² suurusest Hageri Kodu ühiskondlike hoonete maast ja osa 7984 m² suurusest Laamanni elamumaast. 
3.4	Maa-alaga külgnevad läänest Kiriku tee (vana külatänav), idast Hageri-Kodila riigitee, loodest Kiriku kinnistu ja põhjast Hageri Kodu ja Laamanni kinnistute planeeringualast välja jäävad osad ning Rohu väikeelamumaa.
3.4	Maa-ala sihtotstarve valla üldplaani järgi on elamumaa ühepere, paaris ja ridaelamute ehitamiseks, kus võivad paikneda piirkonda teenindavad asutused ja ettevõtted.
3.5	Maa-ala üldiseloomustus: Planeeringuala kujutab endast hoonestamata poollooduslikku rohumaad, märkimisväärne kõrghaljastus puudub.
3.6	Juurdepääs toimub Kodila-Hageri teelt ja Kiriku teelt.

IV	NÕUDED KOOSTATAVALE DETAILPLANEERINGULE

4.1	Esitada situatsiooniskeem (M 1:10000 või M 1:5000).
4.2	Koostada käsitletava maa-ala detailplaneering kuni kahe aasta vanusel topo-geodeetilisel alusplaanil mõõdus 1:500 (1:1000), millele on kantud kehtiv maakasutuse piir, hoonestus, kõrghaljastus, olemasolevad insenerivõrgud ja juurdepääsuteed, minimaalselt  20 m ulatuses väljaspool planeeritava krundi piire. Kõrgused anda Balti süsteemis.
4.3	Detailplaneeringu projekti vormistamisel kasutada Keskkonnaministeeriumi poolt 2002.aastal välja antud „Planeeringute leppemärgid” esitatud leppemärke ja lähtuda Keskkonnaministeeriumi poolt 2003.aastal välja antud trükisest „Soovitused detailplaneeringu koostamiseks“.
4.4	Detailplaneeringuga määrata: kruntide hoonestusala ja ehitusõigus (maakasutuse sihtotstarve, hoonete suurim lubatud arv krundil, hoonete suurimad lubatud ehitusalused pinnad, hoonete korruselisus ja suurimad lubatud kõrgused; ehitiste olulisemad arhitektuurinõuded; nõuetekohased sanitaarkaitse- ja tuletõrjekujad, tänavate maa-alad ja liikluskorralduse põhimõtted; krundile pääs ja parkimise põhimõtted; haljastuse ja heakorra põhimõtted, piirete lahendus; servituutide vajadused; muudest seadustest ja õigusaktidest tulenevate kitsenduste ulatus planeeritaval maa-alal. Esitada maakasutuse sihtotstarvete bilanss.
4.5	Olulisemad arhitektuursed ja planeeringulised nõuded:
•	näha ette planeeringuala jagamine elamumaaks (arvestades kõikide piirangute ja kitsendustega) ja Hageri Kodule jäävaks ühiskondlike hoonete maaks, sealjuures tuleb arvestada, et Hageri hooldekodu vahetus läheduses jääks haljastatud ja heakorrastatud maa-ala patsientidele nn „lähipargiks“; 
•	elamumaa suuruseks arvestada mitte alla 3000 m²;
•	anda hoonete katuseharjade suunad ja hoone põhimahu katuse kaldenurgad;
•	hoonestuse kõrgus 2 korrust;
•	hoonete juures kasutada looduslikke viimistlusmaterjale
•	näha ette sotsiaalmaad vähemalt 15% planeeringualast
•	juurdepääs näha ette kooskõlastatult Põhjaregionaalse Maanteeametiga;
•	näha ette transpordimaa sihtotstarbega kinnistu vähemalt 3m laiuse kergtee jaoks Hageri-Kodila tee ääres;
•	seada nõue, et hoonete projektide eskiisid kooskõlastatakse eelnevalt vallavalitsuses;
•	uute kinnistute hoonestamisel jälgida senist, Hageri külas, väljakujunenud hoonestuslaadi, hoonete kubatuuri, hoonetevahelisi distantse jm. mis tagaks ajaloolise külamiljöö säilimise;
•	näha ette uusehitused ühes reas Hageri-Kodila tee ehitusjoonele eesmärgiga respekteerida Kiriku tee ajaloolist ilmet. 
•	seada nõue ehituslubade väljastamise järjekorra kohta, esmajärjekorras ühiskasutuses teed ja tehnovõrgud ning seejärel hooned;
•	arvestada Keskkonna- ja Maakomisjoni protokollis nr 19 19.06.2007 tooduga;
•	vk tehnovarustus näha ette ühisvõrkudega.
4.6	Planeeringu koosseisus anda ehitiste tehnovõrkudega (elekter, tänavavalgustus, vesi, kanalisatsioon, side) varustamise lahendus.
4.7	Näidata tuletõrje veevõtukohad.
4.8	Seada keskkonnatingimused planeeringuga kavandatu elluviimiseks.
4.9	Esitada kuritegevuse riske vähendavad nõuded ja tingimused.
4.10	Vertikaalplaneeringuga anda sadevee- ja liigvee ärajuhtimise lahendus.
4.11	Detailplaneeringu koosseisus peab olema üks detailplaneeringu lahendusi illustreeriv joonis. 

V	NÕUDED PLANEERINGU KOOSKÕLASTAMISEKS JA  KEHTESTAMISEKS 

5.1	Planeering kooskõlastada:
•	Tallinna Tervisekaitsetalituse Raplamaa osakonnaga; 
•	Raplamaa Päästeteenistusega;
•	Raplamaa Keskkonnateenistusega;
•	Põhjaregionaalse Maanteeametiga;
•	Muinsuskaitseametiga;
•	olemasolevate või kavandatavate tehnovõrkude omanike või valdajatega;
•	planeeringuala kinnistu omanikuga (omanikega);
•	piirnevate kruntide/kinnistute omanikega juhul, kui detailplaneering mõjutab nende maakasutust.
5.2	Kooskõlastused esitada projekteerija poolt allkirjastatud koondtabelina. Originaalkooskõlastused esitada ühe originaaleksemplari juures, lisaeksemplarides esitada kooskõlastuste mustvalged koopiad.
5.3	Planeeringu koosseisus esitada tugiplaan topo-geodeetilisel alusplaanil. 
5.4	Detailplaneeringu eskiis esitada paberkandjal ühes eksemplaris ja digitaalselt Kohila Vallavalitsusele seisukohavõtuks.
5.5	Planeering esitada Kohila Vallavalitsusele vastuvõtmiseks (avalikustamiseks) kahes ja kehtestamiseks neljas eksemplaris, millest originaalkooskõlastustega eksemplar säilitatakse Kohila Vallavalitsuses, ning digitaalselt. Avalikustamiseks jätta üks põhijoonis ja illustreeriv joonis köitmata.
5.6	Planeeringu kausta soovituslik koosseis: 
1. Tiitelleht; 
2. Menetlusdokumendid; köita kausta kronoloogilises järjekorras, hilisemad dokumendid eespool (planeeringu algatamiskorraldus, planeeringu koostamise korraldamise delegeerimisleping,  planeeringu tutvustuste ja arutelude protokollid, planeeringu vastuvõtmiskorraldus, menetlemisega seotud kirjad, esitatud vastuväited ja ettepanekud, planeeringukohaste teede ja rajatiste ja tehnovõrkude väljaehitamise leping, kehtestamiskorraldus või -otsus, planeeringu menetlust käsitlevad ajaleheteated);
3. Seletuskiri; 
4. Lisad; 
5. Iseloomulikud fotod planeeritava ala ümbrusest
6. Joonised;
7. Kooskõlastused.
5.7	Planeeringu digitaalses osas esitada seletuskiri soovitavalt doc faili kujul ning graafiline materjal (põhijoonis ja tehnovõrkude joonis) dwg; vmf, pdf või jpg faili kujul.
5.8	Planeering kehtestatakse peale arenduse läbiviimise ja finantseerimise lepingu sõlmimist asjashuvitatud isiku ja Kohila Vallavalitsuse vahel.

Lähteülesande koostas:				Rein Ailt 
Vallaarhitekt	

Käesolevaga kohustun korraldama detailplaneeringu koostamise, vajalikud kooskõlastamised ja tehnilised tingimused omal kulul.

MTÜ Hageri Kodu:
Aadress: 
Kontaktisik:
Kontakttelefon:
Allkiri:

Punasega on tähistatud Hageri Kodu kinnistu Hageri alevikus